題雷峰塔南山小景
作者：毛滂
朝代：宋

paragraphs: 錢塘門外西湖西，萬松深處古招提。
孤塔昻昻據要會，湖光灔灔明巖扉。
道人安禪日卓午，寺外湖船沸簫鼓。
静者習静厭紛喧，游者趨歡窮旦暮。
非喧非寂彼何人，孤山詩朋良獨清。
世間名利不到耳，長與梅花作主盟。
嗟我於此無一得，曾向峰前留行跡。
天涯暮景盍歸來，坐對此圖三太息。